“หุ้นเอเชีย” รีบาวด์ ตามดาวโจนส์ – จับตาประชุม “เฟด”
“หุ้นเอเชีย” เปิดรีบาวด์ ตามดาวโจนส์ ขณะที่นักลงทุนจับตาประชุม “เฟด” ซึ่งจะมีการแถลงในวันพุธตามเวลาสหรัฐ หรือในช่วงเช้าตรู่ของวันพฤหัสบดีตามเวลาไทย ขณะที่เงินเฟ้อพื้นฐานญี่ปุ่นพุ่ง 2.8% ในเดือนส.ค. ส่วนธนาคารกลางจีนมีมติคงอัตราดอกเบี้ยลูกค้าชั้นดี 
“หุ้นเอเชีย” เปิดรีบาวด์ ตามดาวโจนส์ นักลงทุนจับตาประชุม “เฟด” แถลงในวันพุธตามเวลาสหรัฐ
20 ก.ย. 2565

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยได้แรงหนุนจากการที่ดัชนีดาวโจนส์ตลาดหุ้นสหรัฐปิดบวกในวันจันทร์ (19 ก.ย.65) ขณะที่นักลงทุนจับตาผลการประชุมนโยบายการเงินของธนาคารกลางสหรัฐ (เฟด) ซึ่งจะมีการแถลงในวันพุธตามเวลาสหรัฐ หรือในช่วงเช้าตรู่ของวันพฤหัสบดีตามเวลาไทย
ขณะที่ในวันนี้ญี่ปุ่นเปิดเผยข้อมูลเงินเฟ้อพื้นฐานเพิ่มขึ้น และธนาคารกลางจีนมีมติคงอัตราดอกเบี้ยเงินกู้ลูกค้าชั้นดี (LPR) ตามความคาดหมาย
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,788.68 จุด เพิ่มขึ้น 221.03 จุด หรือ +0.80%, ดัชนี HSI ตลาดหุ้นฮ่องกงเปิดวันนี้ที่ 18,700.68 จุด เพิ่มขึ้น 134.71 จุด หรือ +0.73% และดัชนี SSE Composite ตลาดหุ้นจีนเปิดวันนี้ที่  3,127.84 จุด เพิ่มขึ้น 12.24 จุด หรือ +0.39%
สำหรับเงินเฟ้อพื้นฐานในญี่ปุ่นปรับตัวขึ้น 2.8% ในเดือนส.ค. เมื่อเทียบกับปีก่อนหน้า ซึ่งเป็นการปรับตัวขึ้นเร็วที่สุดนับตั้งแต่ปลายปี 2557 และสูงกว่าการคาดการณ์ในผลสำรวจที่จัดทำโดยสำนักข่าวรอยเตอร์ที่คาดว่า อาจปรับขึ้น 2.7% ขณะที่เงินเฟ้อพื้นฐานปรับตัวขึ้น 2.4% ในเดือนก.ค.
ส่วนธนาคารกลางจีน (PBOC) มีมติคงอัตราดอกเบี้ยลูกค้าชั้นดี (LPR) ประเภท 1 ปีและ 5 ปีที่ 3.65% และ 4.30% ตามลำดับในวันนี้ สอดคล้องกับความคาดหมายของนักวิเคราะห์ โดยดูเหมือนว่าจีนจะระงับมาตรการผ่อนคลายทางการเงินทันที หลังเงินหยวนอ่อนค่าลงอย่างรวดเร็วเมื่อไม่นานมานี้